text:
በስመ አብ ወወልድ ወመንፈስ ቅዱስ አሐዱ አምላክ!
መቅድም ውዳሴ ማርያም
ነዚ መጽሓፍ እዚ ዝደረሶ ኤፍሬም ሶርያዊ፥ ኤፍሬም ለብሓዊ እዩ። ሶርያዊ ዝተባህለ ብሃገሩ ኮይኑ ለብሓዊ ድማ ብተግባሩ እዩ። እዚ ቅዱስ ኤፍሬም ናይ ያዕቆብ ዘንጽቢን ወደ መዝሙር እዩ። ያዕቆብ ዘነጽቢን ድማ ካብቶም 318 ሊቃውንቲ እዩ። ‘ለአውግዞተ አርዮስ’ ክኸይድ ከሎ ምስ ከይዱ ነበረ። ንኣርዮስ ኣውጊዞም ሃይማኖት ኣጽኒዖም ኣብ ዝኃደርዎ ቦታ፥ ካብ ምድሪ ክሳብ ሰማይ ዓምደ ብርሃን ተተኺሉ ረኣየ። ከምቲ ነዚ ራእይ ዝገለጽካለይ ‘በዓል ቤቱ መን ምዃኑ ግለጸለይ’ ኢሉ ናብ እግዚአብሔር ኣመልከተ። ዝተኣዘዘ መልኣኽ መጺኡ እዚ ‘ባስልዮስ ዘቂሳርያ’ እዩ።
ጽኑዕ ዓምዲ ቤተ ክርስቲያን ስለዝኾነ፡ ንልቢ ምእምናን ብትምህርቱ ስለ ዘብርህ ብኸምዚ ዓይነት ኣርኣያ ረኣኻያ’ በሎ። ቅዱስ ባስልዮስ ድማ ቍጽሩ ምስቶም 318 ሊቃውንቲ እዩ። ብምኽንያት ሕማም ድዩ እርጋን ኣይከደን። ዝተረፈሉ ምኽንያት ኣይተፈልጠን። ድኅር’ዚ ቅዱስ ኤፍሬም ‘ንመምህር ኣብ ቦታኡ ከየብጻሕካ ኃዲግካዮ ኽትከይድ ኣገባብ ኣይኮነን’ ብምባል ንመምህሩ ናብ ቦታኡ ኣብጺሑ ስለ ሠለስተ ነገር ናብ ቅዱስ ባስልዮስ ይኸይድ።
1. ምስ ከምዚ ዓይነት ሰብ እንተ ተዛሪብካ መንፈሳዊ ቁም ነገር ይርከብ’ዩ ብምባል።
2. ‘ብዕዝንኻ ዝሰማዕካዮ ብዓይንኻ ክትርእዮ ከለኻ ብሩህ ይኾነልካ’ ብምባል።
3. ናይ መንፈስ ቅዱስ ድዩ ወይስ ሰይጣን እዩ ኣዘንጊዕኒ’ ብምባል
ናብ ቂሳርያ ከደ። ኣብኡ ምስ በጽሐ ግና ከምቲ ዝረኣዮ ኮይኑ ኣይረኸቦን። ኣብ ወርቂ መንበር ተቐሚጡ፡ ኣብ ወርቂ ኣትሮኖስ ወርቃዊ ወንጌል ዘርጊሑ (ወንጌለ ወርቅ)፡ ካባ ላንቃ ለቢሱ፡ ወርቃዊ ጭራ ኂዙ ከስተምህር ረኸቦ። “ወተሐዘቦ ልቡ ለኤፍሬም ከመ ባስልዮስ ሥጋዊ ውእቱ” ከም ዝብል። “እስመ ምሥጢራት ይትከሠታ ለትሑታን እስመ ውስተ ምይንት ነፍስ ኢተኃድር ጥበብ፡ ወይሬእዩ ርእሶሙ ከመ መንፈስ እንተ ኃለፈት” ይብል። ንመንፈስ ቅዱስ’ዶ ክልተ ግብሪ ኣለዎ እዩ፧ ወይሲ ሰይጣን ኣደናጊርኒ ይኸውን ኢሉ ክሓስብ ከሎ ኣርባዕተ ነገራት ርእዩ ይርዳእ፦
1. ካብ ኣፉ ነጸብራቅ እሳት እናወፅአ ነቶም ሕዝቢ ክዋሓዶ ይርኢ፡ እዚ ስብከተ ወንጌሉ እዩ።
2. ርግብ መጺኣ ኣብ ርእሱ ክትዓልብ ይርኢ።
3. ተሓዋስያን ኣብ ልብሱ እንተ ዓለቡ ኣብ ሓዊ ከም ዝኣተወ ጅማት ሕርር ኩምትር ኢሎም ክረግፉ ረኣየ። እዚ ድማ መናፍቃን ፍጡር ፈጣሪ ይመስል ኢሎም ክቃወሙ ይቐርቡ’ሞ ኣይፈርስን’ዩ ናብ ከዊነ እሳት በጺሑ ስለ ዝነበረ።
4. ስሙ ከይፈለጠ፡ ሃገሩ ከይሓተተ ‘ኤፍሬም ሶርያዊ ኤፍሬም ለብሐዊ ኢልኩም ኣብ መዓዝነ ቤተ ክርስቲያን ብሓደ ወገን ኮይኑ ይጽልየልኩም ኣሎ’ሞ ጸውዑለይ’ በሎም።
ብኣስተርጓሚ ክዘራረቡ ከለዉ እቲ ብኣስተርጓሚ ዝዘራረብዎ ዝነበሩ ስለ ዘየዕገቦ ‘ኣቦይ ጸሊ’ሞ ናትካ ቋንቋ ነኣይ ይገለጸለይ’ በሎ። ምስ ጸለየ ናይ ባስልዮስ ቋንቋ ጽርእ ንቅዱስ ኤፍሬም፡ ናይ ቅዱስ ኤፍሬም ቋንቋ ሱርስት ድማ ንቅዱስ ባስልዮስ ተገሊጽሎም ክዘራረቡ ኃደሩ። ምስ ወግሐ ‘እምበኣር ኣፋንወኒ ክኸይድ’ በሎ። ንሱ ድማ ‘ኽትቅመጥ እምበር መዓስ ክትከይድ ኣምጺኡካ’ ኢሉ ሕዝባዊ እዩ እንተበሉ ዲቁና፣ ዲያቆን እዩ እንተበሉ ቅስና ሸይሙ ካብ ሃገረ ስብከቱ ሃገር ከፊሉ ኣስተምህር ኢሉ ሃቦ።
ድኅር’ዚ ካብ ኣዝማድ ነገሥት ሓንቲ ሰበይቲ ኃጢአታ ስለ ዝበዝኃ ከምኡ’ውን ንምንጋሩ ስለ ዝፈርሐት እናጸሓፈት ተቐምጥ ነበረት።
ካብ ዕለታት ሓደ መዓልቲ ብጥቕሉሉ ኂዛ “ኣብዚ ዘሎ ኃጢአትኪ ይደምሰሰልኪ በለኒ” በለቶ። ንሱ ድማ “ይደምሰሰልኪ” በላ። ቅልዕ ኣቢላ እንተ ረኣየት “ዘዕጽብት ለነጊር ወለገቢር/ ንኽትናገረላን ክተተግብራን ከባድ ዝኾነት ሓንቲ ኃጢኣት ጥራይ ተሪፋ ረኣየት። ‘እዚኣኸ ደኣ ኣቦይ’ በለቶ። ‘እዝስ ንቅዱስ ኤፍሬም ደኣ እምበር ነኣይ ኣይከኣለንን እዩ’ በላ። ንዕኡ ዘይከኣሎ ኮይኑ ኣይኮነን እንታይ ደኣ ቅዱሳን ናይ ርእሶም ጽድቂ ካብ ክገልጹ ናይ ብጻዮም ጽድቂ ክገልጹ ስለ ዝፈትዉ እዩ። ከምኡ’ውን ክትከይድን ክትምለስን ድኻም ዘለዋ ስለዝኾነ ቀኖና ይኹና” ኢሉ እዩ። ናብ ቅዱስ ኤፍሬም ከይዳ ‘ኣቦይ ኣብዚ ዘሎ ኃጢአትኪ ይደምሰሰልኪ በለኒ’ በለቶ። ‘እዝስ ንሊቀ ጳጳሳት ቅዱስ ባስልዮስ ደኣ እምበር ንኣይ ኣይከኣለንን እዩ’ በላ። ንሱ’ውን ዘይከኣሎ ኮይኑ ኣይኮነን እንታይ ደኣ ቅዱሳን ናይ ርእሶም ክብሪ ካብ ክገልጹ ናይ ብጻዮም ክብሪ ክገልጹ ስለ ዝፈትዉ እዩ። ከምኡ’ውን ክትከይድን ክትምለስን ድኻም ዘለዋ ስለዝኾነ ቀኖና ይኹና” ኢሉ እዩ። ‘ምስ ኸድኪ ግና ከምቲ ናይ ቀደም ብሕይወተ ሥጋ ኣይትረኽብዮን ኢኺ፥ ሞይቱ ናብ መቓብር ክወስድዎ ክትረኽብዮም ኢኺ። ከይተጠራጠርኪ ኣብቲ ሬሳኡ ደርብዪያ‘ሞ ክትድምሰሰልኪ እያ” በላ። እንተ ኸደት ሞይቱ ንመቃብር ክወስድዎ ኣርከበቶም እሞ ከይተጠረጠረት “ኦ ባስልዮስ ገብረ እግዚኣብሔር ሥረይ ኃጢአታ ለአመትከ/ ንኃጢኣት ኣገልጋሊትካ ሥርየት ሃብ” ኢላ ኣብቲ ሬሳ ደርበየታ። ኣልዒላ እንተረኣየታ ተደምሲሳ ረኸበታ። “ደምሰሰ በሕይወቱ ዘኃጣውኢሃ መጽሐፈ፥ ወድኅረ ሞቱሰ አሐደ ዘተርፈ” ከም ዝብል ደራሲ። እዚ ድማ ልዕልና ሥልጣነ ክህነት እዩ። ኣቦታት ካህናት ብዓጸደ ሥጋ ከለዉን ብዓጸደ ነፍስ ከለዉን ኃጢአት ከም ዘስተሰርዩ ዘረድእ እዩ። ናይ ያዕቆብ ዘንጽቢን ወደ መዝሙር ዝኾነ ስምዖን ዘዓምድ መማህርቱ ስለዝኾነ ክበጽሖ ኢሉ ናብኡ መጽአ። ቅዱስ ኤፍሬም ፦ “ሰላም ለኪ ኦ እግዝእትየ ቅድስት ድንግል” እናበለ ከስተምህር ስምዖን ዘዓምድ ምስ ሰምዖ፥ ‘ኦ እግዝእትየ’ ዝብል ካብ መን ረኺብካዮ መምህርና ኣይመሃረናን በሎ። ምሂርና እምበር ኣይመሃረናን ምስ ተበሃሃሉ፡ እስከ ባዕሉ ይመስክር ኢሎም ናብ መቃብሩ እንተኸዱ ዓሠርተ ኣጻብዕቱ ከም ፋና እናብርሁ ተንሢኡ “በሕይወትየ እብለኪ ሰላም ለኪ ኦ ቅድስት ድንግል ከመ ስምዖን ዘዓምድ፥ ወድኅረ ሞትየሰ ኵሎሙ አዕፅምትየ ይብሉኪ ወይወድሱኪ ሰላም ለኪ ኦ እግዝእትየ ቅድስት ድንግል ከመ ኤፍሬም ሶርያዊ” ኢሉ መስከረሉ። እዚ ድማ መምህሩ ምስ ሞተ ብዓጸደ ነፍስ ኮይኑ ዘመስግኖ ፈሊጡ ምምሃሩ ናይ ቅዱስ ኤፍሬም ጸጋኡን ክብሩን ዝገልጽ እዩ። ሶርያዊ ብሃገሩ ዘብሎ ክሳዕ እዚ እዩ።
ንቕዱስ ኤፍሬም ለብሓዊ ብተግባሩ ዘብሎ ጣሳ ብርለ ብርጭቆ እናሠርሐ ንናይ ዕለት ቀለቡን ንናይ ዓመት ክዳኑን ዝኣክሎ ኣትሪፉ ዝተረፈ ይምጽውቶ ነበረ። ክምጽወት ከሎ ድማ ኣብ ድንግል ማርያም ዘለዎ ፍቅሪ ብስም ኣዴና ቅድስት ድንግል ማርያም ይምጽውት ነበረ።
‘ናይ ድንግል ማርያም ምስጋና ከም ከዋኽብቲ ሰማይ ከም ሑጻ ባሕሪ በዚኅለይ፥ ከም ክዳን ተኸዲነዮ ከም መግቢ ተመጊበዮ፥ ከም ማይ ሰትየዮ እንተ ዝነብር’ እናበለ ይምነ ነበረ። ነቲ ዝተመነይዎ ሠናይ ድሌት ምግላጽ ልማድ እግዚአብሔር እዩ’ሞ ገለጸሉ። “አኃዝ እግዚኦ መዋግደ ጸጋከ” ክሳዕ ዝብል 14፣000 ድርሰት ደረሰ።
ክጽሊ ከሎ ድማ ካብ ወንጌል ሉቃስ “ወበሳድስ ወርኅ . . . ”(ሉቃ. 1፡46-55) ዝብል ጸሎተ እግዝእትነ ማርያም 64 ጊዜ ብዕድሜኣ ለኪዑ ኣዳልዩ ይጽሊ ነበረ። ካብ ዕለታት ብሓደ መዓልቲ ጊዜኡ ነግህ መዓልቱ ሰኑይ ነበረ። ናይ ነግህ ተግባሩ ኣብጺሑ ኣብ መካነ ግብሩ ተቐሚጡ ከሎ፥ ድንግል ማርያም ትመጽእ። ብርሃናዊ ምንጻፍ ይንጸፍ፡ ብርሃናዊ ድባብ ይዝርጋሕ፥ ንሳ ድማ ኣብቲ ላዕሊ ኮይና ‘ሰላም ለከ ኦ ፍቁርየ ኤፍሬም’/ ሰላም ንኣኻ ፍቁረይ ኤፍሬም” ትብሎ። ንሱ ድማ ተዓጢቑ ኢድ ነሢኡ ደው ይብል ። “ወድሰኒ” ትብሎ “እፎ እክል ወድሶተኪ ዘኢይክሉ ሰማያውያን ወምድራውያን/ ሰማያውያን መላእክት ምድራውያን ጻድቃን ሰማዕታት ከመስግኑኺ ዘይከኣሎም ነኣይ ከመይ ኢሉ ከመስግነኪ ይከኣለኒ” በላ። “በከመ አለበወከ መንፈስ ቅዱስ” ተናገር በለቶ። ብዝተረታዕካሉ ምርታዕ ልማድ’ዩ። “እፎኑ ይከውነኒ ዝንቱ እንዘ ኢየአምር ብእሴ” ምስ በለቶ ቅዱስ ገብርኤል “መንፈስ ቅዱስ ይመጽእ ላዕሌኪ ወኃይለ ልዑል ይጼልለኪ” ኢልዋ ስለ ዝነበረ ባርክኒ ይብላ “በረከተ ወልድየ ወአቡሁ ወመንፈስ ቅዱስ ይኅድር በላዕሌከ” ትብሎ። ተባሪኹ ምስጋናኣ ይጅምር። ከመስግና ከሎ ድማ ወደ መዝሙር ቅኔ ቈጺሩ ከም ዝቅነ፡ ድርሰት ሓሲቡ ከም ዝጽሕፍ ዘይኮነስ በሊሕ ወደ መዝሙር ዘጽንዖ ቀለም ኣብ ቅድሚ መምህሩ ጸፍ ኣቢሉ ከም ዘብጸሖ፥ ልክዕ ከምኡ ጌሩ ኣመስገና። ከተድርሶ ከላ ኣብ ሾብዓተ ከፊላ ኣድረሰቶ። ስለምንታይ እንተበልና ብሾብዓቲኡ ዕለታት ክትምስገን ፍቃዳ ስለ ዝኾነ እዩ። ከምኡ’ውን ሾብዓተ ዕለታት ምሳሌኣ ስለዝኾኑ እዩ።
ብዕለተ ሰንበት እሑድ ትምሰል። ብዕለተ እሑድ ኣሥራወ ፍጥረታት ኣርባዕቱ ባህርያት ተረኺቦም፥ ካብኣ ድማ “ለዘኮነ ምክንያተ ፍጥረት” ከም ዝብል። ምንጪ ፍጥረት ዝኾነ ጐይታ ተርክበ።
ብዕለተ ሰኑይ ትምሰል። ብሰኑይ ካብ’ዚ ክሳዕ ዓለመ መላእክት መሊኡ ዝነበረ ማይ ኣብ ሠለስተ ከፈሎ እቲ ሓደ ንውቅያኖስ እቲ ሓደ ንሃኖስ እቲ ሓደ ንጠፈር ኣጽኒዑ ናይ ነፋስ መመላለሲ ገበሮ። ጠፈር ናይ ድንግል ማርያም፥ ብርሃን ናይ ጐይታ ምሳሌ፡ እዚ ደኣ’ሞ ናይ ጠፈር ምሳሌ ደኣ እምበር መዓስ ናይ ዕለተ ሰኑይ ምሳሌ ኮይና እንተተባህለ ዕለተ ሰኑይ ናይ ድንግል ማርያም፥ ጠፈር ካብኣ ዝተወሐዶ ሥጋ፥ ብርሃን ናይ ጐይታ ምሳሌ እዩ። በዕለተ ሰሉስ ትምሰል።
ብዕለተ ሠሉስ “ለታብቍል ምድር ሐመልማለ ሣዕር ዘይዘራእ በበዘርኡ ወበበዘመዱ በበአርአያሁ ወበበአምሳሊሁ” ከም ዝብል ንሥጋውያን ምግቢ ዝኾኑ ብኢድ ዝልቀሙ ፍሬያት፥ ብማዕጺድ ዝዕጸዱ ኣዝርእት፥ ብምሳር ዝቁረጹ ዕፀዋት ተረኽበ።
ብዕለተ ረቡዕ ትምሰል። ብረቡዕ “ለይቁሙ ብርሃናት በገጸ ሰማይ” ምስ በለ። ንሥጋውያን ምግቢ ዝኾኑ ፀሓይ ወርኅ ከዋኽብቲ ተረኽቡ። ካብኣ ድማ ንመንፈሳውያን ምግቢ ዝኾነ ፀሓየ ጽድቅ ክርስቶስ ተረኽበ።
ብዕለተ ኃሙስ ትምሰል። ብዕለተ ኃሙስ “ለታወፅእ ባሕር ዘቦ መንፈሰ ሕይወት” ምስ በላ፡ ብልቦም ፍሑኽ እናበሉ ዝኸዱ ብእግሮም ዝጎዩ፡ብኽንፎም ዝበሩ ብደመ ነፍስ ሕያዋን ኮይኖም ዝነብሩ ፍጥረታት ተረኽቡ። ካብዚኣቶም በበሪሮም ዝኸዱ ኣለዉ ኣብኡ ዝተረፉ ውን ኣለዉ። እቶም ኣብኡ ዝተረፉ ናይ ጥሙቃን፣ እቶም በሪሮም ዝኸዱ ናይ ዘይጥሙቃን ምሳሌ እዩ። እዝስ “ወባረኮሙ ለክልኤሆሙ በአሐቲ በረኸት” ይብል ኢሉ፥ እቶም ብልቦም ፍሑኽ እናበሉ ዝኸዱ ናይ ሰብአ ዓለም፥ እቶም ብእግሮም ዝጎዩ ናይቶም ካብ ትሩፋት ናብ ትሩፋት ዝጎዩ ናይ ባሕታውያን፥ እቶም በበሪሮም ዝኸዱ ናይቶም ተመስጦ ዘለዎም ናይ ሰማዕታት እዩ። ዕለተ ኃሙስ ናይ ድንግል ማርያም፣ ባሕር ናይ ጥምቀት ምሳሌ እዩ።
ብዕለተ ዓርብ ትምሰል። ብዕለተ ዓርቢ በኵረ ፍጥረት ኣዳም ተረኺቡ፡ ካብኣ ድማ ዳግማይ ኣዳም ክርስቶስ ተረኽበ።
ብዕለተ ቀዳሚት ትምሰል። ብቀዳሚት ዕረፍት ተረኸበ፡ “ወአመ ሳብዕት ዕለት አዕረፈ እግዚአብሔር እምኵሉ ግብሩ ዘአኃዘ ይግበር’’ ከም ዝብል፥ ንሥጋውያን ዕረፍት ተረኽበ። ካብኣ ድማ ንመንፈሳውያን ዕረፍት ዝኾነ ጐይታ ተረኽበ።
ምስጋናኣ ድማ “ፈቀደ እግዚእ . . . “ ኢሉ ይጅምሮ።
ወስብሐት ለእግዚአብሔር ወለወላዲቱ ድንግል ወለመስቅሉ ክቡር!


c: text/html

text:
ቴክኖሎጂ ዝደረኾ እምነት ኣብ ኣፍሪቃ ይዕምር
"ኣብዚ ኣብ ሓደ ቤተ ክርስትያን ክትሰርሕ ምስ ጀመርካ፡ ኣብ ብዙሓት ሃገራት ኣለኻ ማለት'ዩ፡ ምኽንያቱ ኣብ ምሉእ ዓለም ጨናፍር ኣለካ። ስለዚ ካብታ ቀደመይቲ መዓልቲ ጀሚርካ ዓለም-ለኻዊ ናይ ሶፍትዌር ኩባንያ ኢኻ።"
እዚ፡ ናና ኣግየማን-ፕረምፐህ ዝብሎ'ዩ። ንሱ ጋናዊ ዋና ኣካያዲን ሓደ ካብቶም ኣርባዕተ መስረትቲ 'ኣሶሪባ' ዝተባህለ፡ ንኣብያት ክርስትያናት ናይ ሶፍትዌር ምምሕዳር ኣገልግሎት ዝህብ ትካልን እዩ።
ምስ ኣባላተን ብናይ ተንቀሳቓሲ ቴለፎናት ንዋያት (ኣፕስ)ን ብጽሑፍን (ቴክስት) ከራኸቡ የኽእሎም። ብቐንዱ ድማ፡ በቲ ቴክኖሎጂ ኣቢሉ ዝተወፈየ ገንዘብ ይኹን ዕሽርን ክቆጻጸሩን ክእክቡን የኽእሎም። ከምኡ'ውን ንኣባለተን ዘድልዯም ውልቃዊ ኣገልግሎታት ክህባ የኽእለን'ዩ።
እታ ኩባንያ ኣብ 2014 እያ ተመስሪታ፡ ድሕሪ ዓመት ከኣ፡ ኣብቲ ኣብቲ ብሲድስታርስ ዝፍለጥ ውድድር ጀመርቲ ዓለም ፡ ናይ ኣፍሪቃ ብልጽቲ ኩባንያ ጀመርቲ ተባሂላ ተሰምያ።
እቲ ወዲ ፓስተር ዝኾነ ኣቶ ኣግየማን-ፕረምፐህ፡ እቲ ንኣካየድቲ እተን ኣብያተ ክርስትያናት ዘጓንፎም ጸገማት ብቐረባ ክርእዮ ክኢሉ። ዘይብቑዕ መቆጻጸሪ ተሳታፍነትን ፋይናንስን፡ ምስ ኣባላት ቤተ ክርስትያን ዘሎ ድኹም ርክባትን፡ ንኣጋጣሚታት ብዝግባእ ንውዕዋዕ ዘለዉ ጸገማት ክርድኦ ኣይጸገሞን።
በዚ ድማ፡ ንሱን እቶም ከምኡ ንባዕሎም ክርስትያን ዝኾኑ ብጾቱን፡ ናይ ንግዲ ዕድል ከልልዪ ኪኢሎም።
እቲ መርብብ ሓበሬታ ዋጋታት ናይ ኣሶሪባ ኣይሕብርን'ዩ፡ ኣብቲ ኣብ ዝሓለፈ ዓመት ዝገበሮ ቃለ-መጠይቕ ግን፡ ኣግየማን-ፕረምፐህ፡ ኣባል ንምዃን $9 (£6.75) ንወርሒ ከም ዘኽፍሉ ገሊጹ ነይሩ።
"እታ ቤተክርስትያን ድሮ ነገራት ይዕድግ'ዩ- ንሰባት ዝኸውን ክዳን፡ ኣብያተ ትምህርቲ ትሃንጽ፡ብዙሓት ኣብያተ ክርስትያን ናይ ራድዮን ቴለቭዠንን ጊዜ ይዕድጋ'የን፡ ሓድሽ ነገር ኣይኮነን" ይብል ብዛዕባ እቲ ዝህቦ ኣገልግሎት ክገልጽ እንከሎ።
ነቲ ኣገልግሎት ክንዮ ጋና ናብ ታንዛንያ፡ ጋምብያ፡ ናይጀርያን ኬንያን ከስፍሑ መደብ ከም ዘለዎ ይገልጽ።
"ምስቲ ዝጸንሐ ቴክኖሎጂ ኣወሃሂድካ ስራሕካ ክትሰርሕ ምኽኣል'ዩ" ይቕጽል።
እቲ ኣገልግሎት ዝህቦ መሰረታዊ ነገር፡ ሓደ ኣብ ገጠር ዘሎ ፓስተር ብቐሊሉ ምስ ማእከላይ መደበር ቤተ ክርስትያን ብቐሊሉ ብተንቀሳቓሲ ቴለፎን ንዋይ (ኣፕ) ብምርኻብ ከም ናይ ተሳታፍነት ሓበሬታ ዝበሉ ሓበሬታታት ብቐሊሉ ከመሓላልፍ ይኽእል፡ ይብል ኣግየማን-ፕረምፐህ ኣብዚ ዓመት'ዚ ምስ ቢቢሲ ኣብ ዝገበሮ ቃለ-መጠይቕ።
ቅዱስ ዝበሃል ነገር የለን?
ንኣሶሪባን ይኹን ካልኦት ብዙሓት ሃማኖታውያን ንዋያት (ኣፕስ)ን ናይ መርበብ ኣገልግሎታትን ዘጋጥሞም ዘሎ ዝዓበየ ጸገም፡ ድሕነት ሓበሬታ እዩ።
'ናይ እምነት ስራሕ'ዩ" ይብል ኣግየማን-ፕረምፐህ። "ክሳብ ክንደይ ዉሑስ'ዩ ዝብል ጉዳይ ናይ ብሓቂ ዘሰክፍ'ዩ፡ ተደጋጊሙ ዝለዓል ድማ'ዩ"።
ከምዚ ዝበሉ ስክፍታታት ምህላዎም ቅቡል ክኸውን ይኽእል'ዩ።
ብሓደ ፕሩፍፓይንት ዝተባህለ ናይ መርበብ-ድሕነት (ሳይበርሰኲሪቲ) ትካል ዝተገብረ መጽናዕቲ፡ ኣብ 2015 ኣብ ናይ ሃማኖት ንዋያት (ኣፕስ) ከውደኽድኽ ዘኸኣለ ቫይረስ (ማልዌር) ረኺቡ ነይሩ- እቶም ዝኸፍኡ ቫይረሳት ድማ ብመጽሓፍ ቅዱሳዊ ዝኾነ ኣስማት ዝጽውዑ'ዮም።
ሓደ ጉጅለ ናይቲ ትካል፡ ን5,600 ኣብ ኣፕልን ኣንድሮይድን ዝመደበሮም ናይ መጽሓፍ ቅዱስ ንዋያት (ኣፕስ) ከም ዝመርመረን፡ ኣብ 240 ካብኣቶም ድማ ሓደገኛ ኮድ ከም ዝረኸበ ሓቢሩ። ካልኦት 140 ድማ ኣብ ኣዝዩ ልዑል ሓደጋ ከም ዝርከቡ ኣረጋጊጹ።
"ብዙሓት ናይ መጽሓፍ ቅዱስ ንዋያት ናይ ስቱርነት ፓሊሲ የብሎምን፡እዚ ድማ ንኸምዚ ምቹዉ'ዩ፡ ምኽንያቱ መብዛሕትኦም ንዋያት ሓበሬታ ሓደ ተጠቃማይ ናብ ብዙሓት ሃገራት ስለዝልእኩ" ብምባል ፕሩፍፖይንት ኣብ መርበብ (ብሎግ) ዘውጽኦ ሓበሬታ ይገልጽ።
"ብሓቂ፡ መጽሓፍ ብገበሩ ክትፈርዶ ኣይትኽእልን ኢኻ" የስምረሉ እቲ ትካል።
'ስክሪመፕ ኤንድ ሴቭ'
እቲ ናይ ድሕነት ሓደጋ ብዘየገድስ፡ ገለ ሰባት፡ እተን ንዋያት ብፍሉይ ኣወንታዊ ሓይሊ ዝተመልኣ እየን ኢሎም ይኣምኑ።
"ነዚ ዘደንቕ ኣፕ ድሕሪ ምርጋፈይ [ዳውንሎድ] ቴለፎነይ ካብ ምስባር ኣቋሪጻ" ክብል ሓደ ተጠቃሚ ናይቲ ኣብ ናይጀርያ ዝመደበሩ፡ ፓስተር ክሪስ ዲጂታል ላይብረሪ ኣፕ ብሓጎስ ይገልጽ። እዚ ኣብ''ዚ ኣብ ጉግል ፕለይ ስቶር ጥራይ ልዕሊ 100 ሽሕ ኣራጊፎም ኣለዉ።
ካልኦት ሃማኖታዊ-ቃና ዘለዎም ኣፕስ (ንዋያት)ን ናይ መርበብ ኣገልግሎታትን ኣብ ኣፍሪቃ ይዕምብቡ'ለዉ።
ንኣብነት፡ ኤቭሪደይ ቸርች ኦንላይን፡ ሰንበት ሰንበት ኣብ መርበብ ኣገልግሎት ዝህብ ዲጂታል ቤተክርስትያን'ዩ። ተኸታተልቶም እናዓበይ ይመጽእ ከም ዘሎ ኦንላይን ፓስተር ዳረን ፓርከር ንቢቢሲ ይዛረብ።
"እቶም ዝበዝሑ ንመርብብናን ናይ ፌስቡክ ገጽናን ዝጥቀሙ ሰባት፡ ተንቀሳቓሲ ቴለፎን ዘለዎም'ዮም፡ ብፍላይ ኣብ ኣፍሪቃ" ይብል።
ዲጂታል ሸሪዓ
ፒው ዝተባህለ ማእከል መጽናዕቲ ከም ዝግምቶ፡ ኣብ 2050 4 ካብ 10 ክርስትያናት ዓለም ኣብ ኣፍሪቃ ክህልዉ'ዮም። በቲ ሓደ ወገን ከኣ፡ ኣመንቲ ምስልምና ዓለም'ውን ዳርጋ ክንድኦም ዝኾኑ'ዮም።
ካሲም ኢስማኢል፡ ኣብ 2008 ነቲ ሙስሊም ዳይሪክተሪ ዝበሃል መርበብ ሓበሬታ፡ ኣፕን፡ ተሓቲሙ ዝወጽእን ኣብ ደቡብ ኣፍሪቃ መስሪትዎ። እቲ ሓሳብ፡ ንኣስላም በጻሕቲ (ቱሪስት) ኣገዳሲ ሓበሬታ ንምሃብን፡ ከምኡ'ውን ኣብ ደቡብ ኣፍሪቃ ንዘለዉ ኣባላት እቲ ማሕበረኮም መራኸቢ ከገልግል'ዩ።
"ናይ ኣነባብራ ቅጥዕታት ናይ ኣስላም፡ ከምቲ ኣብ ሸሪዓ ተሰሪዑ ዘሎ፡ ኣሸጋሪ ክኸውን ይኽእል'ዩ፡ እንድሕር ድኣ ነቲ ዝኸድዎ ቦታ ዘይፈልጥዎ ኾይኖም" ይብል ኢስማኢል።
"ከም ሓላል ቤት ምግቢ፡ ሓላል መጽንሒ፡ ኣብ ቀረባ ዝርከብ መስጊድ ወይ ናይ ቀብሪ ኣገልግሎት እንድሕር ድኣ ኣድላዪ ኾይኑ። ዋላ ናይ ጸሎት ጊዚያት ካብ ቦታ ናብ ቦታ ይፈላለ'ዩ"።
ኣብዘን ናይ ኣቶ ኢስማኢል ኣገልግሎታት ንከተዋዓውዕ፡ ካብ 500 ክሳብ 5,000 ራንድ (£26-£260 / $35-350)። ናይ ግብረ ሰናይ ማሕበራትን ናይ ምስልምና ኣገልግሎታትን ግና ብናጻ ክጥቀሙ ይኽእሉ። ትካላት ንግዲ ጥራይ'የን ዝኸፍላ፡ እንተኾነ ግን ካብቲ "ሸሪዓ ዝእዝዞ" ክወጻ የብለንን፡ ይብል ንሱ።

robotstxt: allowed

filter: keep


text:
ክሳብ ዓሰርተ ሽሕ ወከልቲ ክካፈልሉ‘ዮም ዝተባሃለሉ ኮንፈረንስ ኤይድስ፣ድሕሪ ሒደት ኣዋርሕ ኣብ ኣዲስ ኣበባ ክኽፈት‘ዩ።ናብ‘ቲ ኣድማሳዊ ኮንፈረንስ ዘቀራርብ ንኡስ ኣኼባ ተጀሚሩ‘ሎ ይብል ፀብፃብ እስክንድር ፍሬው።
ኩነታት ኤይድስን ፆታዊ ተላገብቲ ሕማማትን ኣብ ኣፍሪቃ ዝብል ኮንፍረንስ ዓመታዊ ኣብ ዝተፈላለያ ሃገራት ይሳለጥ።ዛጊድ ፲፭ ጉባኤታት ተካይዶም‘ለው።መበል 16 ኣብ ኢትዮዽያ ተዳልዩ‘ሎ።
እቲ ኣብ ታሕሳስ ዝኽፈት ኣኼባ ዕውት ኮይኑ ንክዛዘም፣ግቡእ ምቅርራብ ይሳለጥ ከምዘሎ ምንስትር ጥዕና ኢትዮዽያ ዶ/ር ቴድሮፍ ኣድሓኖም ገሊፆም።ንሶም ኣብ‘ቲ ናይ ሎሚ መኽፈቲ ኣኼባ ኣብ ዘስምዕዎ ቃል፣ነዚ ዓብዪ ኣኼባ ንምትእንጋድ እምነት ስለዘሕደርኩምልና ኣዚና ኢና ነመስግን ኢሎም።ንዝቀረበሎም ሕቶ ምስ‘ቲ ናይ ታሕሳስ ኣኼባ ብምትእስሳር ክዛረቡ ከለው “ናይ ሎሚ ኣኼባ፣እቲ ሓፈሻዊ ኣኼባ ንክኽፈት ሰለስተ ወርሒ ክተርፎ ከሎ ዝሳለጥ ማራቶን ኣኼባ ኢሎም ዝገልፅዎ ኣኼባ‘ዩ።ብዙሓት ሳይንሳዊ ምርምራት ዝቀርቡሉን ዝምመይሉን ኣኼባ‘ዩ።ኣጀንዳታት‘ውን ዝንፀረሉ ኣኼባ‘ዩ” ኢሎም።
ዓሰርቲ ሽሕ ተሳተፍቲ ኣኼባ ኤይድስ ኣዝዩ ብዙሕ‘ዩ።ክሳዕ ክንዲ‘ዚ በዝሒ ስለምንታይ ንዝብል ሕቶ ዶ/ር ቴድሮስ ኣድሓኖም ክምልሱ ከለው፣
እቲ ናይ ታሕሳስ ኣድማሳዊ፣ኣዝዩ ዝተፈልጠን ሙሉእ ዓለም ክሳተፈሉን ዝመርፆ ኣኼባ‘ዩ፣ብርክት ዝበላ ሃገራት ብዛዕባ ኤይድስ ዝተፈላለየ ምርምራት ኣብ ምግባር ስለዝርከባ፣ውፅኢት ምርምረን ከላልያ ስለዝመርፃን‘ዩ ኢሎም።
ብመሰረት መግለፂ ዶ/ር ቴድሮስ ኣድሓኖም፣ኣብ‘ቲ ናይ ታሕሳስ ኣኼባ ኤይድስ መራሕቲ ሃገራት፣ሳይንቲስታትን ወከልቲ ትካላትን ተሳተፍቲ ክኾኑ‘ዮም።
እዚ ከምዚ‘ሉ ከሎ፣ሓላፊ ርክባት‘ቲ ኣሰናዳኢ ኮሚቴ ሚኪያስ ሲሳይ ንቪኦኤ ኣብ ዝሃብዎ መግለፂ፣ዛጊድ ልዕሊ 2,900 ስራሕቲ ምርምር ናብ ውድድር ክቀርቡ ተመዝጊቦም‘ለው ኢሎም ይብል እስክንድር ፍሬው ዝላኣኾ ሪፖርት።


text:
^ንላዕሊ ይመለሱ/ሳ
ንኤርትራውያን ስደተኛታት ኣብ ሃገረ ሽወደን ዘጋጥሞም ዘሎ ሽግራትን መፍትሒኡን ዝምልከት ዝርርብ ከም ዝተገብረ ተገሊጹ።
ኤርትራዊ ሽወደናዊ ባህላዊ ምሕዝነት ዝተባህለ ማሕበር፡ ምስ ከንቲቫ ከተማ ዮተቦርግ ኣን ሶፊ ሀርመንሶንን ፖለቲካዊ ሴክረተር ኣብ ስራሓት ትምህርቲ ንሓደስቲ ስደተኛታት እታ ከተማ ዮሴፍ ኣካርን ተራኺቡ፡ ኣብ ሽወደን ዝርከቡ ኤርትራውያን ዝገጥሞም ዘሎ ዝተፈላለየ ዕንቅፋት ኣመልኪቱ ከም ዝተዘራረበ ኣብ መርበብ ንሓርነት ዝተዘርገሐ ዜና ሓቢሩ።
ነታ ማሕበር ወኪሎም ዝተረኽቡ ኤርትራውያን ንኤርትራውያን ከቢድ ጸገም ኮይንዎም ካብ ዘሎ፡ ጉዳይ ስእነት መንበሪ ገዛ፣ ምጥርናፍ ዝተበታተና ስድራ ቤታትን፣ ናይ ሃገረ ሽወደን መንነት ንምርካብ ዝቐረብ ዘሎ ጠለብ፣ ኣብ ስራሓት ትርጉም ዝነጥፉ ደገፍቲ ጉጅለ ህግደፍ፡ ኣብ ልዕሊ ስደተኛታት ዝፈጥርዎ ዘለው ዕንቅፋት፣ ብደረጃ ኤውሮጳ ንስደተኛታት ዝምልከት ዝተኣታቶ ዘሎ ሕግን ከም ኣብነት ኣብ ዘቕረብሉ፡ እታ ከንቲቫ ከምዚ ዓይነት ጸገም ከምዘሎ ክትሰምዕ መጀመርያኣ ከም ዝኾነን ምስ ዝምልከቶም ኣካላት ክትዘራረበሉ ምዃና ምግላጻን ኣረዲኡ።
ጉጅለ ህግደፍ ንሓደ ሰብ፡ ንሓደ ዓይነት ጥፍኣት ኣብ በበይኑ ከተማታት ከም ዝቐጽዕ ተፈሊጡ።
ህግደፍ ኣብ ልዕሊ ነጋዶ ከካይዶ ዝጸንሐ ራስያን ምክልባትን ብምቕጻል፡ ካብ ንግዳዊ ሕጊ ወጻኢ ከይድኩም ብዝብል ምስምስ፡ ኣብ ተሰነይ 92 ናይ ነጋዶ መካይን ሃጊሩ ምህላው፡ ነቶም ነጋዶ ኣብ ተሰነይ ነብስ ወከፎም 4,000,00 ናቕፋ ቀጺዕዎም ክንሱ፡ ኣብ ባረንቱ ብተመሳሳሊ 4,000,00 ናቕፋ ቀጺዑ ናብ ኣስመራ ከም ዝወሰዶም ኣብ መሰል ብሄራት ዝተረኽበ ዜና ሓቢሩ።
ዝርካቦም ኤርትራውያን ነጋዶ ኣብ ሓውሲ ደውታ ኣትዮም ከምዘለው፡ ኣብ ዕዳጋ ከቢድ ሕጽረት ባጤራ ናቕፋ ስለ ዘሎ፡ ብኡ ምኽንያት ዋጋ እንስሳ ዘቤትን እኽልን ብምሕሳሩ ሓረስቶት ንተወሳኺ ጸገም ተቓሊዖም ከም ዝርከቡ፡ ከም ኣብነት፡ ገመል 3000,00፣ ጠለ በጊዕ 150,00፣ ብዕራይ 1500,00 ናቕፋ… ይሽየጡ ኣለው ኢሉ።
ኣብ ኤርትራ ደሞክራስያዊ ለውጢ ንምርግጋጽ፡ ናይ ምሉእ ህዝቢ ዋኒን ‘ምበር፡ ንውድባት ጥራሕ ዝግደፍ ዕማም ከምዘይኮነ ተገሊጹ።
ኣቦ-መንበር ግንባር ሃገራዊ ድሕነት ኤርትራ ዶ/ር የሱፍ ብርሃኑ፡ ኣብ ሕቡራት መንግስታት ኣመሪካ ከተማ ኦክላንድ (ካሊፎርኒያ) ኣብ ዘካየዶ ሰፊሕ ህዝባዊ ኣኼባ፡ ኣብ ኤርትራ ህልዊ ምልኪ ኣልጊስካ ደሞክራስያዊ ስርዓት ክትከል እንተደኣ ኮይኑ፡ ንዝተወሰና ውድባት ዝግደፍ ዕማም ዘይኮነ፡ ናይ ህዝብታት ኤርትራ ምሉእ ሓላፍነትን ምሉእ ተሳትፎን ክረክብ ኣለዎ፡ ፖለቲካዊ ውድባት ድማ ካብ ኣትየሞ ዘለው ድኹም ኩነታት ክወጽኡ ኣበርቲዖም ክሰርሑ ይግባእ ከም ዝበለን ቤት ጽሕፈት ዜናን ባህልን እቲ ግንባር ኣፍሊጡ።
ብሰንኪ ጨፍላቒ ጉጅለ ህግደፍ ኣብ ህዝቢ ኤርትራን ሃገረ ኤርትራን ወሪዱ ዘሎ ሃሰያታት ብዝርዝር ዝገለጸ ዶ/ር የሱፍ፡ ካብ’ዚ ንምድሓን ድማ ደለይቲ ደሞክራስያዊ ለውጢ ኩሉ ዓቕሚታቶም ኣዋዲዶም ክቃለሱ ኣለዎም፡ ኣብ ምዕራባውያን ደሞክራስያውን ሃገራት እናነበሩ ንመላኺ ጉጅለ ዝድግፉ ወገናት ንሕጂ ኣይምሕረሎምንም ንጽባሕ ከኣ ብሕልናን ብሕግን ስለዘሕትቶም ደው ኢሎም ክሓስቡን ካብ መሳርዕ ጸላኢ ወጺኦም ኣብ ደምበ ደለይቲ ደሞክራስያዊ ለውጢ ተሰሊፎም ሃገራዊ ግቡኦም ከበርክቱ ይግባእ ምባሉን እቲ ዜና ኣረጋጊጹ።
ዶ/ር የሱፍ ብርሃኑ ናይ ኣመሪካ ዑደቱ ምስ ዛዘመ ናብ ሃገረ ካናዳ ቀጺሉ፡ ኣብ ከተማ ቶሮንቶ ተመሳሳሊ ህዝባዊ ኣኼባ ኣካይዱ ሃናጺ መልእኽቲ ከም ዘመሓላለፈን ጸብጺቡ።
ህግደፍ ብኣስገዳድ ህዝቢ የፈናቕል ኣሎ።
ስርዓት ህግደፍ ንነበርቲ ከርከበት ብስም ምጥርናፍ ዓድታት ካብ መረበቶም ኣፈናቒሉ፡ ኣብ ቦታኦም ካብ ካልእ ዘምጸኦም ሓደሽቲ ሰባት የስፍረሉ ምህላው፡ ክሳብ ሕጂ 1800 ሰባት ኣስፊሩ ከምዘሎ እቲ ኣሃዝ ናብ 3000 ክበጽሕ’ዩ ዝብል ግምት ምህላው ቤት ጽሕፈት ዜና ሰልፊ ደሞክራሲ ህዝቢ ኤርትራ ጸብጺቡ።
ድሮ ነቲ ኮነ ኢሉ ዝገብሮ ዘሎ ምፍንቓል፡ ምስ ዋንነት መሬት ተኣሳሲሩ ግርጭት ክፍጠር’ዩ ብምባል ነቶም ሓደስቲ ሰፈርቲ መሓለዊ ነብስኹም ብዝብል ብረት የዕጥቖም ከም ዘሎ፡ እዚ ህዝቢ ምስ ህዝቢ ናይ ምትህኑኻት መደብ ኣብ ካልእ ቦታታት’ውን ክቕጽል’ዩ ዝብል ሓበሬታ ምህላውን መደብ ገሊጹ።
እዚ ጉጅለ ከምዚ ዝበለ ናይ ከፋፊልካ ግዛእ ስጉምቲ ዝወስድ ዘሎ፡ ህዝቢ እቲ ከባቢ፡ ብዋሕዲ ቀረብን ክብሪ ዋጋን ንከቢድ ናይ ጥሜት ሓደጋ ተቓሊዑ እናሃለወ እዩ ክብል ድማ ወሲኹ ሓቢሩ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 21-05-2018


text:
ክዋዘ ‘ዶ ይሕሸኒ ክሓዝን እቶም ትፈትውኒ ጻላኢኺ ይሕዘን ኣፍኪ ብሰሓቅ ይምላእ ከም ትብሉኒ ይኣመን እየ። ብፍላጥ ይኹን ብዘይ ፍላጥ ዝበደልኩኹም እሞ ቂም በቀል ዝሓዝኩሙለይ ድማ ሕይወትኪ ብሓዘን ይምላእ ወይ ባዕልኺ ፍለጢ ትብሉ ትኾኑ መን ይፈልጥ። ናብ ኣርእስተይ ክምለስ።መብዛሕትኡ ግዜ ምስ ሰባት ብፍላይ ምስ ይዕሩኽተይን መሓዙተይን ክዕልል ከለኹ ብዋዛ እናቀልድኩ ሓጎስን...
እታ ብርሃን ዝተሓረማ ገዛ ኣብ ግዜ ሕፃንነተይ ለይቲ ሓሊፋ ብርሃን ፀሐይ ክርእየ ከለኹ ኣዝዩ ባህታ ይፈጥረለይ ነበር። ጸላም ዝወረሶ ለይቲ ነቶም ዘፍርሑ ፍጥረታት ኢሉ ዝተሓዝአ ገይረ’የ ዝቀርጾ ዝነበረኩ። ይገርም እዩ ምስ ደቀስኩ ዝሓልሞውን ኣብ ጸላም ኣዝዩ ዘፍርሕ ሕንጉጉ ከጋየየኒ፡ኣነ ካቡኡ ከሃድም ብዘለኒ ናህሪ ክጎይይ ሃንደበት ካብ ሕልመይ ምስ ተበራበርኩ ጩራ...
ናይ ጾም ትርጉም ናይ ቅድስት ቤተ ክርስትያና ሥርዓት መድብል ዝኾነ መጽሓፍ ፍትሓ ነገሥት ብዛዕባ ጾም ከምዚ ይብለና። “ ጾመሰ ተከልአተ ብእሲ እመብልዕ በጊዜ ዕውቅ በውስተ ሕግ “ ጾምሲ ብዝተፈልጠ ዕለት፣ ብዝተፈልጠ ሰዓት ንሰብ ካብ መግቢ ትኸልክሎ መኸልከሊት እያ።” ጾም ንሰብ ካብ መግቢ ክሕረም ትገብሮ። እዚ ኸኣ ኃጥያቱ ንምሥትስራይ ፣ ዋጋ...
ናይ ደናግል መመክሕቲ ዝብል መዝሙር ንምስማዕ ኣብ ላዕሊ ዘሎ ጥብቆ ጠወቅ በስመ አብ ወወልድ ወመንፈስ ቅዱስ አሐዱ ኣምላክ ናይ ኣዋጅ ነጋሪ ቃል ኣበረኻ ሓየለ ንመንገዲ እግዚአብሔር ኣቅንዑ እናበለ ነዚ ምስክርነቱ ዮሐንስ ካብ ሃበና ንመንገዲ ጐይታ ይቅናዕ ልብና ......( ምሉእ ትሑዝትኣ ኣብ ታሕቲ ተመልከት) እዛ መዝሙር ክሰምዕ ከለኹ ኣብ ኣስመራ ዝርከብ...
“ መስቀል ኃይልነ ወፀወንነ ወሞገስነ ዝንቱ ውእቱ መስቀል። መስቀል ኃይልና ፣መስቀል ሞጎስናን ጸግዕናን እዩ። ” መዝሙረ ቅዱስ ያሬድ ዝብል ቃል ክለዓል ወይ ክዝከርን ክንገርን ከሎ ኣብ ልዕሊ ኣማኒ ክርስትያን ኣእምሮ ውሽጢ ፍሉይ ዝኾነ ስእሊ እዩ ዝቅረጽ። ኣብ ልዕሊ ዕጸ መስቀል ዝተሰቅለ ኣምላኽና መድኃኒና ኢየሱስ ክርስቶስ ንዓለም ዝገልጾ ፍቕሪ ብኣንክሮ...
መስከረም 26 – ህዳር 5 (ዘመነ ጽጌ) 3ይ ሰንበት
ክፍሊት (Pay Online)
ሓገዝ (ወፈያ) ንቤት ትምህርቲ ሰንበት ንክትገብሩ፤ መብጽዓኹም ክትከፍሉ ምስ እትደልዩ ወይ እውን ናይ ኣባልነት ወርሓዊ ክፍሊት ንኽትከፍሉ ኣብ ታሕቲ ተዘርዚሮም ዘለዉ ምርጫታት ብምጥዋቅ ነቲ ዝደለኹሞ ዓይነት ክፍሊት ፈጽሙ።
ሓደሽቲ ጽሑፋት ናብ ኢሜይል(Subscribe)
ጠቀምቲ ገጻት (Links)
-
መበል ፲፪ ጉባኤ ቤት ትምህርቲ ሰንበት ኣብ ጽርሃ ኣርያም ቅድስት ሥላሴ ዋሽንግቶን ዲሲ ክካየድ ምዃኑ ተሓቢሩ።
-
ዜና ዕረፍት ብፁዕ አቡነ ማርቆስ
-
ቤተክርስቲያን ቅዱስ ሚካኤል ኣብ ከተማ ሳንፍራንሲስኮ ካሊፎርንያ ተኸፊቱ
-
ዞባዊ ጉባኤ ቤት/ት/ሰንበት ምብራቕ ኣሜሪካ ተቓኒዑ
-
ጸብጻብ ዓመታዊ ግባኤ ሃገረ ስብከት ሕቡራት መንግስታት ኣሜርካን ካናዳን
-
ቤት-መቅደስ እግዚአብሔር- 1ይ ክፋል
-
ሓዋርያዊ ዑደት ልኡኻን ቅዱስ ሲኖዶስ ተዛዚሙ
-
ጉባኤ ሃገረ ስብከት ብዓወት ተዛዚሙ
-
ጻውዒት ቤተ ክርስቲያን ኣብ ቫንኮቨር
-
ዑደትልኡኻን ቅዱስ ሲኖዶስ ናብ ኦክላንድ ካሊፎርንያ
ሕቶን መልስን
- ኦ ኣቦይ ዚገብርዎ ኣይፈልጡን እዮም እሞ ሕደገሎም። ሉቃ.23:34።
- ኤሎሄ ኤሎሄ ላማ ሰበቅታኒ (ኣምላኸይ ኣምላኸይ ንምንታይ ሓደግካኒ?)። ማቴ,27:46።
- ሎሚ ኣብ ገነት ምሳይ ከም እትኸውን ብሓቂ እብለካ ኣለኹ። ሉቃ.23:43።
- ኣቲ ሰበይቲ እንሆ ወድኺ፥እንሃ ኣዴኻ። ዮሓ.19:26-27።
- ጸማእኩ። ዮሓ.19:28።
- ተፈጸመ ። ዮሓ.19:30።
- ኦ ኣቦይ! ንነፍሰይ ኣብ ኢድካ ኣማዕቍባ ኣለኹ። ሉቃ.23:46።
እዞም ሸውዓተ ቃላተ መስቀል ነቶም ዚጠፍኡ ዕሽነት እዮም፥ ንዓና ነቶም እንድኅን ግና ኃይሊ ኣምላኽ እዮም። 1ይቆሮ.1:18። ሓደ’ውን፥ “ ክርስቶስ ኣብ ዕጽ ሕይወት መስቀል ተሰቂሉ ኣድኂኑና እትብል እምነትናን ቃል ትምህርትናን ነቶም ዚጠፍኡ ዘይኣምኑ ዕሽነት እዩ፥ንዓና ነቶም ዝደሓና ግና ሓይልና ክብርና እዩ።” 1ይቆሮ.1:21-23።
ጸሓይ ከይትኸይድ ኣዚዙ ጠጠው ዘበለ ኣቦ፥ ኣቦና ኢያሱ እዩ። እቲ ንጸሓይ ጠጠው ዘበለሉ ቦታ ከኣ  ይበሃል። ኢያ.10:12። ተመልከት።
ድኂሩ ኻልኦት ቅዱሳን፥ እኒ አቡነ ኣሮን፥ ቅዱስ ነኣኵቶ ለኣብ፡ አባ በርሶማ፡ አቡነ ዜና ማርቆስን ካልኦትን እውን ንጸሓይ ኣዚዞም እዮም ።
ናይ ጾም ኣዋጅ ጀማሪኡ ባዕሉ ልዑለ ባህሪይ እግዚአብሔር ኣምላኽና እዩ። እግዚአብሔር ኣምላኽ ብምስሉን መልክዑን ገይሩ ሰብ ምስ ፈጠረ ንዕኡ ንወዲ ሰብ ዝሃባን ዝኣወጃን ናይ መጀመርታ ሕጊ እያ፡፡ እዚውን እግዚአብሔር ኣምላኽ በታ ሻድሻይቲ መዓልቲ ካብ ኣርባዕተ ባህሪየ ሥጋን ካብ ሓሙሻይ ባህሪየ ነፍስን ወሲዱ ብሸውዓተ ባህሪያት ህያው እስትንፋስ ዘለዎ ሰብ ምስ ፈጠረ፥ ውሉድነት ሂቡ ቀዲሱ ኣኽቢሩ ኣብ ገነት ኤደን ኣቀመጦ። ኣብዚ ብኸምኡ ስቅ ኢሉ ኣይሓደጎን እንታይ ደኣ፡ሕጊ ሠርዓሉ።እቲ ሕጊ÷ “ ካብ ፍረ እቲ ኣብ ገነት ዘሎ ኦም ኩሉ ብላዕ፥ ካብ ፍረ እታ ጽቡቅን ክፉእን እተፍልጥ ኦም ግና፡ ካብኣ ዝበላዕካላ መዓልቲ ክትመውት ኢኻ እሞ ካብኣ ኣይትብላዕ። ” ትብል ነበረት። ዘፍ.2:16-17። እዛ ትእዛዝ ንግዜኡ ኣብ መንጎ ሰብን እግዚአብሔር ምልክት ነበረት። ንሱ ከኣ ናይ ፈጣርን ፍጡርን፥ ናይ ገዛእን ተገዛእን እተፍልጥ፥ንኣምላኹ ዝዝክረላ፥ ኣብ ልዕሊ’ዚ ድማ እታ ከይበልዓ ዝተነግረቶ ፍረ ኦም ካብቲ ካልእ ኣብ ገነት ዘሎ ኣእዋም ኩሉ ኣብ ብርኽ ዝበለ ልዑል ቦታ እያ ዝነበረት እሞ፥ በዚ’ውን ልዑል ንዝኾነ ባህረይን ክብረይን ኣይትመነ ክብሎ እዩ። ፍጻሜኡ ግና ካብ ኩሉ ፍረ እቲ ኣብ ገነት ዘሎ ብላዕ፥ ካብ ፍረ እታ ጽቡቅን ክፉእን እተፍልጥ ፍረ ኦም ግና ኣይትብላዕ ማለቱ፥ነፊግሉ ኣ ይኮነን፥ ንጾም ምእዋጁን ምስትምሃሩን ዘመልክት እዩ። ስለዚ ጾም ብባዕሉ ብናይ እግዚአብሔር ኣዋጅ ንደቂ ሰባት ዝተነግረትን ዝተሠርዐትን ናይ መጀመርታ ሕጊ እያ። ኣብቲ ዳሕራይ ዘመን ኣብ ሓድሽ ኪዳን፥ ኣምላኽናን መድኃኒናን ኢየሱስ ክርስቶስ ብፍቃዱን ብስምረት አብን መንፈስን ንዓና ንምድኃን ሰብ ኮይኑ ናብዛ ዓለም ምስ መጽአ’ውን መጀመርታ ዝሠርዓን ዝኣወጃን ሕጊ ንጾም እዩ ኔሩ። ከመይሲ ከምቲ መብልዕ ንኃጢኣት መገዲን መጀመርታን ዝኾነ ሓቀኛ ጾም ድማ ንጽድቂ ከሉ መጀመርታ መገዲ እዩ።
እወ፥ እግዚአብሔር ወልድ ቅድሚ ምፍጣር ዓለም ካብ ኣቦ ብዘይ ኣዶ ካብ ናይ ባህሪይ ኣብኡ ካብ እግዚአብሔር ኣብ ዝተወልዶ ልደት፥ ዳሕራይ ንዓና ንምድኃን ናብዛ ዓለም መጺኡ ድማ ካብ ኣደ ብዘይ ኣቦ ዘርኢ ምኽንያት ከይኮኖ ብግብረ መንፈስ ቅዱስ ካብታ ኩሉ ግዜ ድንግል ዝኾነት ኣዴና ቅድስት ድንግል ማርያም ንዝተወልዶ ልደት፥ ክልተ ልደት ንኣምን።
እቲ ቀዳማይ ልደት መጀመርታን መወዳእታን የብሉን። ምኽንያቱ ብባህሪኡ ወልድ ስለዝኾነ። ስለዚ ካበይ ጀሚርና
ቀዳማይ ልደቱ ከነብዕል᎒ ከመይሲ ቀዳማይ ልደቱ ዝፈለጥና ብካልኣይ ልደት በቲ ካብ ኣዴና ቅድስት ድንግል ማርያም ብዝተወልዶ ካልኣይ ልደት እዩ እምበር ቅድሚኡ ብሰብ ወገን ዝተፈልጠ ኣይነበረን።፥   ከምዝበሎ። እቲ ካልኣይ ልደቱ ግና መወዳእታ ደኣ ኣይሃልዎ እምበር በቲ ዘመን ዝቁጸረሉ ዝተወሃሃዶ ሥጋስ መጀመርታ ኔርዎ እዩ። ስለዝኾነ ብኻልኣይ ልደቱ ሓደ በዓል ነብዕል።
እግዚኣብሔር ወልድ ኣብቲ ዳሕራይ ዘመን ብዝተፈልየ ኣካሉ ናብዛ ዓለም መጺኡ ካብ ኣዴና ቅድስት ድንግል ማርያም ካብ ሥጋኣ ሥጋ ካብ ነፍሳ ነፍስ ወሲዱ ፍጹም ኣምላኽ ፍጹም ሰብ ኮነ። ኣቀዲሙ ክልተ ኣካል ክልተ ባህሪይ ዝነበረ፥እዚውን ቅድሚ ሰብ ምዃኑ ከሎ ኮይኑ ኣካለ መለኮት ኣካለ ሥጋ፥ ባህሪየ መለኮት ባህሪየ ሥጋ እዩ። እዚ ሰብ ድሕሪ ምዃኑ ብተዓቅቦ ሓደ ኣካል ሓደ ባህሪይ ኮነ፥ ክልተ ልደት እውን ኢልና ኔርና። እዚ’ውን እቲ ቀዳማውነቱ ከይለቀቀ፥ እቲውን ዳኅርነቱ ከይለቀቀ ብተዓቅቦ ሓደ ኮይኑ እዩ። ናይ ቅድስት ቤተ ክርስትያና እምነትን ትምህርትን÷ ኣምላኽ ሰብ ኮነ፥ሰብ ኣምላኽ ኮነ፥ ሓደ ኣካል ሓደ ባህሪይ ኮነ፥ ወልደ ኣብ ወልደ ማርያም ክልተ ልደቱ ብተዋህዶ ከበረ፥ ብተዋህዶ ንአብ ናይ ባህሪይ ወዱ ኮነ ዝብል ቅዱስ ምስክርነት እዩ። ምእንቲ’ዚ ቀዳማዊን ዳኅራዊን ልደት ብተዋህዶ ዝኸበረ ሓደ እዩ እሞ ሓደ ጌርና ነብዕሎ።
ኣብዚ ብዝኾነ መለክዒ ምብልላጽ የልቦን ሓደ እዩ። ከምቲ እግዚአብሔር ወልድ ብሥጋ ወዲ ኣዳም፡ ብመለኮቱ ወዲ ኣምላኽ ብምዃኑ፥ ነቲ ሓደ እንሰግደሉ ነቲ ሓደ ዘይንሰግደሉ ዘይኮነስ፡ ሓደ ስግደት እንሰግደሉ፥ እዚ ናይ ልደት ነገር እውን ተመሳሳሊ ከምኡ (ሃይ•ኣቦው ምዕ23:3)። ሓደ በዓል ስለዝገበርና እዚ ናይቲ ቀዳማይ እዚ ናይቲ ካልኣይ ልደት እዩ ኢልካ ዝፍለ ኣይኮነን። ከመይሲ ኣብ ነገረ ተዋህዶ ተፋልሶ ስለዘምጽእ። ንዓና ንምድኃን ሰብ ዝኾነ ወልደ እግዚኣብሔር፥ ኣካሉ፡ ባህሪኡ፡ ልደቱ ብተዋህዶ ሓደ እዩ። እወ እቲ “ ብሥጋ ሰብ ተገልጸ፥ ብመንፈስ ጸደቀ፥ ብመላእኽቲ ተራእየ፥ ኣብ መንጎ ኣሕዛብ ተሰብከ፥ ኣብ ዓለም ተኣመነ፥ ብኽብሪ ዓረገ። ”ዚብል ናይ እምነትና ምሥጢር ብርግጽ ዓቢዪ እዩ። 1ይጢሞ.3:16።
ናይ ኣዴና ቅድስት ድንግል ማርያም ኣብ ዓመት ዘለዋ ኩለን በዓላት ብድምር 33 ኢየን። ተኣምረ ማርያም ከምዝሕብሮ ዕለት ፳፩(21) ወርሓዊ በዓል ኣዴና ቅድስት ድንግል ማርያም ኢዩ። ኣብ ዓመት ዓሰርተ ክልተ ኣዋርሕ ኣለዋ። በብወርሑ ዕለት ፳፩(21) በዓለ ማርያም ይኽበር። ኣብዘን ፲፪(12) ወርሒ ፲፪(12) ወርሓዊ በዓላት ኣለዋ።
፯(7) ነሓሰ ዝተጸንሰትሉ
፲፮(16) ነሓሰ ፍልሰታ /ፍልሰተ ሥጋሃ። እዚ ካብ ፲፮-፳፩(16-21) ከም ትንሳኤ ወዳ የክብርዎ ኢሉ ይእዝዝ። (5 መዓልቲ)
፲(10) መስከረም በኣተ ሥዕላ
፮(6) ሕዳር ናብ ደብረ ቁስቋም ዝተወትሉ
፳፩(21) ሕዳር ዘካርያስ ዝተተኽለ ብርሃን ዝረኣየሉ (ኣብ ወርሓዊ ቁጹር ኢዩ)
፫(3) ታሕሣሥ ናብ ቤት መቕደስ ዝኣተወትሉ
፳፩(21)ን ፳፪(22) ታሕሣሥ ደቅስዮስ ኤጲስ ቆጶስ በዓል ዝገበረሉ ( 1 መዓልቲ)
፳፰(28) በዓለ ጌና
፳፱(29) ታሕሣሥ ንጎይታ ዝወለድትሉ
፳፩(21) ጥሪ ዕረፍታ (ኣብ ወርሓዊ ቁጹር ኢዩ)
፲፮(16) የካቲት ቃልኪዳን ዝተቐበለትሉ
፳፱(29) መጋቢት ንጎይታ ዝፀነሰትሉ
፩(1) ግንቦት ልደታ
፳፩(21) ግንቦት ደብረ ምጥማቅ (ካብ ፳፩-፳፭(21-25) ግንቦት) (4 መዓልቲ)
፰(8) ሰነ ወዳ ንድዉያት ፈውሲ ዝኸውን ካብ ከውሒ ማይ ዘፈልፈለሉ
፳(20) ሰነ ህንጸተ ቤታ
፳፩(21) ቅዳሴ ቤታ (ኣብ ወርሓዊ ቁጹር ኢዩ)


text:
ቪኦኤ ክፍሊ ኣምሓርኛ ’ዝተዛብዑ ፀብፃባት ብምፍናው’ ኢሎም ዝተቃወሙ ኣብ ኣፍ-ደገ ሬድዮ ድምፂ ኣሜሪካ ሎሚ ሶኒ ተሰሊፎም ኔሮም።
እቶም ተቃወምቲ ’ቪኦኤ ክፍሊ ኣምሓርኛ ናይ ባዕሉ መምርሒ የኽብር፣ ዝተዛብዐ ኣፀባፅባ ጠጠው የብል’ ዝብል ጭርሖታት የስምዑ ኔሮም።
ቅድሚ ሰሙናት፣ዩኒቨርቲ ኣዙሳ ካሊፎርንያ ንቀ/ሚ ኢትዮዽያ ኣቶ ሃይለማርያም ደሳለኝ ክህቦ ኢሉ ዝነበረ ናይ ክብሪ ዶክትሬት መዓርግ ምዝራዙ ብዝምልከት ሬድዮ ድምፂ ኣሜሪካ ቋንቋ ኣምሓርኛ ዘቅረቦ ፀብፃብ ክሲ ከምዝቀረቦ ዝዝከር‘ዩ።
ቅድሚ ክልተ ሰሙን‘ውን ኣብ ቅድሚ ቤት ዕዮ ምንስቴር ወፃኢ ተመሳሳሊ ሰልፊ ተቃወምቲ ተካይዱ‘ዩ።እዚ ከም‘ዚ‘ሉ ከሎ፣ነዚ ናይ ተቃውሞ ሰልፊ ዝምልከት ቪኦኤ መልሲ ሂቡ‘ሎ።
እቲ መግለፂ”ሎሚ ኣብ ኣፍደገ ቪኦኤ ሰልፈኛታት ኣብ ዘቅረብዎ ተቃውሞ፣ድምፂ ኣሜሪካ ቋንቋ ኣምሓርኛ፣ንመንግስቲ ኢትዮዽያ ብዝጥዕም ንዜናታቱ የዛብዕ ኣሎ ዝብል ተቃውሞ ኣስሚዖም ነይሮም።ብዛዕባ ዝተመደበ ምብፃሕ ቀ/ሚ ኢትዮዽያ ናብ ዩኒቨርስቲ ካሊፎርንያ ብዝምልከት ዝቀረበ ፀብፃብ ቪኦኤ ኣምሓርኛ፣ኣራሚ ስጉምቲ ንክውሰድ‘ውን ሓቲቶም። ሰልፈኛታት፣እቲ ፀብፃብ ጌጋ ዝመልኦን ወገናዊን‘ዩ ኢሎም።ኣብ ኣፍ-ደገ ምንስቴር ወፃኢ እውን ኣንፃር ቪኦኤ ክፍሊ ኣምሓርኛ ሰልፊ ኣካይዶም። ምምሕዳር ቪኦኤ ነቲ ክሲ ዘፃሪ ብቦርድ ምምሕዳር ፈነወ ዩ-ስ BBGን ሓደ ናፃ ቤት ፅሕፈት ከምዘቆመን፣እቲ ኮሚቴ ኣብ ሰለስተ መደምደምታት በፂሑን‘ሎ ዝበለ መግለፂ ቪኦኤ፣
1ይ-ፀብፃብ ቪኦኤ ኣምሓርኛ፣ዝተፈላለየ ኣረኣእያታት ምርኣይ ጎዲልዎ‘ዩ። ምኽንያቱ፣ብቀንዱ ኣረኣእያ ናይ‘ቶም ንመንግስቲ ኢትዮዽያ ዝነቅፉ ስለዘቅረበ፣
2ይ-ክፍሊ ኣምሓርኛ ንቀ/ሚ ኢትዮዽያ ዝምልከት ፀብፃቡ ትኽክል ኔሩ ግን ነቲ ዜና ዝያዳ ዝገልፅን ሙሉእ ዝገብርን ተወሳኺ ሓበሬታ ከእቱ ኔሩዎ፣
3ይ-VOA ኣምሓርኛ ናብ መንግስቲ ኢትዮዽያ ፀግዒ ዝወሰደ ኣይኮነን።
ይብል ምምሕዳር ቪኦኤ ዝዘርገሖ መግለፂ።


text:
ካብ ዝሓለፈ ሰንበት ጀሚሩ ኣብዚ ኣብ ዋሽንግተን ዲስን ኣብ ገለ ሃገራት ኣውሮፓ ከምኡ’ውን ሎማዕንቲ ኣብ ካናዳ ናይ ሽምዓ ምብራህ ምሕፅናታ VIGIL ከምዝተኻየደ ተፈሊጡ’ሎ።
ኣብዚ ኣብ ዋሽንግተን ዲሲ ኣብ ፊት ንፊት ቤተ መንግስቲ ዋይት ሃውስ ኢትዮጵያዊያን ዘካየድዎ ናይ ሽምዓ ምብራህ ምሕፅንታ ዘዳለዎ March-4-Freedom ዝተብሃለ መድርኽ እንትኸውን ካብ ኣባላት ኣሰናዳእቲ ሓደ ዶ/ር ካሳ ኣያሌው እዮም።ከምናቶም መግለፂ ከምዚ ዝበለ ፕሮግራም ኣብ ካልኦት ናይ ኣውሮፓ ሃገራት ንኣብነት ኣብ ሲውዘርላንድ ተኻይዱ’ሎ።ኣብ ካልኦት’ውን ክቕፅል እዩ።
ኣብ ዲሲ እንነብር ኢትዮጵያዊያንን ኢትዮጵያዊያን ኣሜሪካዊያንን ኣብ ማእሰርቲ ይንገላትኡ ንዘለው ወገናትና ብፍላይ ድማ ብፖለቲካዊ እምነቶም ብግፍዒ ምስ ዝተኣሰሩ ወገናትና ሓቢርና ጠጠው ምባልና ንምርእይ ዝተኽእየደ እዩ ይብሉ ዶ/ር ካሳ።
ብዝተኣሳሰረ ምምሕዳር ፕሬዝዳንት ኦባማ ጥርዓኖም ሰሚዑ ኣብ ልዕሊ ስርዓት ኢትዮጵያ ፅዕንቶ ብምግባር ፖለቲካዊ እሱራት ብህፁፅ ንኽፍትሑ ንምሕታትን’ውን ከምዝኾነ ወሲኾም ገሊፆም።
መንግስቲ ኢትዮጵያ ደጋጊሙ ከምዝገለፆ ግን እዞም ዝተጠቐሱ እሱራት ብሽብር ዝተጠርጠሩ እዮም ይብል።ሓበሬታ ኣኪቡ ብቤት ፍርዲ ንምውሳን እናተዳለወ እዩ’ሞ እቶም ሰባት ካብ ዝኾነ ይኹን ገበን ንፁሃት እዮም ንምባል ናትኩም መረዳእታ እንታይ እዩ ተባሂሎም ዶ/ር ካሳ ተሓቲቶም ኣብ ኢትዮጵያ ነፃ ዝኾነ ናይ ፍርዲ ስርዓት ከምዘለየ ህዝቢ ዓለምን፡ህዝቢ ኢትዮጵያን ይፈልጥ እዩ ምምሕዳር ኦባማ’ውን ኣብዝተፈለላዩ እዋን ብዘውፅኦም ሪፖርትታት ሓቢሩ’እዩ። ኣብ ኢትዮጵያ ዘሎ ስርዓትን ኣብያተ ፍርድን ናይ ሓደ ስንቲም ክልተ ገፅ ስለዝኾኑ ፍትሒ ክረኽቡ እዮም ሕልሚ እዩ ኢሎም።ኢሎም።
ኣብ ካናዳ ኦታዋ’ውን ፀረ-ኢህወደግ ናይ ተቓውሞ ሰልፊ ኣብዚ ሕዚ ስዓት እናተኻየደ እዩ።ኣብ ፊት ንፊት ምንስቴር ጉዳያት ወፃኢ ኣብ ምክያድ ይርከብ።ነቲ ሰልፊ ዘዋደዶ ናይ ኢትዮ-ካናዳ ዴሞክራሲያዊ መድረኽ ንምንስቴር ወፃኢ ጆን ቤይርድ ዝፀሓፎ ደባዳቤ’ውን ኣቕሪቡ’ሎ።
ትሕዝቶ እቲ ደብዳበ ዝተኣሰሩ ሰባት ንኽፍትሑን ቅድሚ ሕዚ ሃለዋቶም ዝጠፍአ ንዝበሉዎም ብምልዓል ከምዝሓተቱን ኣቦ መንበር እቲ መድረኽ ኣቶ ዳኘው ተገኝ ገሊፆም።
ምንስቴር ወፃኢ ካናዳ ነቲ ደብዳበ ከምዝተቐበልዎን ኣብቲ ጉዳይ’ውን እናሓሰብሉ ከምዝኾነን ኣቶ ዳዊት ገሊፆም ይብል መሳርሕትና ኣዲሱ ኣበበ።


text:
እንኣትዎ ዘሎና ሓድሽ መድረኽ ሰላም፡ ብልዑል ተወፋይነትን ተበላሓትነትን ብሉጽ ስርዓተ-ትምህርቲ ብምህናጽ፡ ራኢ ሃገር ዘስምሩ ብቑዓት ዜጋታት ኣብ ምዂስኳስ ዓቢ ኣስተዋጽኦ ከምዝህልዎ፡ ሚኒስተር ትምህርቲ ኣቶ ሰመረ ርእሶም ገሊጹ።
ሚኒስተር ሰመረ ነዚ ዝገለጸ፡ ትማሊ 29 ነሓሰ ኣብ ዝተኸፍተ ዓመታዊ ገምጋም ንጥፈታት ጨናፍር ትምህርቲ ዞባታት፡ ካልኣይ ደረጃ ቤት-ትምህርቲ ዋርሳይይከኣሎን ማእከል ሞያዊ ስልጠናታት (ማሞስ)ን ኣብ ዘስመዖ መደረ እዩ።
ውጽኢት፡ ነጸብራቕ ፖሊሲ፡ ውጥንን ምሕደራን ምዃኑ ዝጠቐሰ ሚኒስተር ሰመረ፡ ንዝተሰላሰለ መደባትን ገስጋሱን ዕቱብን ሃናጽን ነቐፌታዊ ገምጋም ምክያድ፡ ንዝያዳ ውህደትን ተመላላእነትን ዝሕግዙ ግብራዊ ስጒምቲታት ንምቕያስን ንምትግባርን ከምዝሕግዝ ኣረዲኡ። ከም ሃገራዊ መዐቀኒ ደረጃ ብቕዓት ስርዓተ-ትምህርትና ዝጥመቱ – ሃገራዊ መርመራታት 8ይን 12ን ክፍሊ ድማ፡ ፍሉይ ኣተኲሮ ተዋሂቡዎ ክግምገሙ ኣተሓሳሲቡ።
ኣብ ናይ ሎሚ ዓመት መርመራ 8ይ ክፍሊ ዝተመዝገበ 58.2 ሚእታዊት መጠን ምሕላፍ፡ ካብ’ቲ ናይ ዝሓለፈ ዓመት ናይ 6.3 ሚእታዊት ዕብየት ምምዝጋቡ ዘተባብዕ’ኳ እንተዀነ፡ ዘዛኒ ከምዘይኮነ ጸቒጡ ዝተዛረበ ሚኒስተር ሰመረ፡ “ኣብ’ዚ ክንግንዘቦ ዘድሊ ቀንዲ ጉዳይ፡ ምሕላፍን ምትራፍን ተመሃሮ ብኣሃዝ ቀሚርካ ምንጽጻር ዘይኮነ፡ ተመሃሮ ተሃኒጾሙሉ ዘለዉ መሰረት ኣብ ከመይ ኩነታት ከምዘሎ ዝሕብረና መዐቀኒ ምዃኑ’ዩ” ክብል ኣብሪሁ።
ኣብ መወዳእታ ሚኒስተር ሰመረ፡ ካብ ቀንዲ ጠንቅታት ናይ’ዚ ድኻማት ዝኾነ ኲነተኣይሰላም – ኣይኲናት ብትስፉው መድረኽ ሰላም ተተኪኡ ስለዘሎ፡ ኩሎም ኣካላት ብውህደት – ንዝበለጸ ውጽኢት ክሰርሑ ትጽቢት ከምዝግበር ኣገንዚቡ።


text:
ዋና ጸሓፊ ናይ ኢትዮጵያ ተቃዋሚ ጉጅለ ግንቦት 7 አቶ አንዳርጋቸው ጽጌ ድሕሪ ናይ 4 ዓመታት ማእሰርቲ ሎሚ ተፈቲሖም።ህዝቢ ንዝገበረሎም ኣቀባብላ ከምዘሓጎሶም ገሊጾም።
አብኦም ብወገኖም ደረት ዘይብሉ ሓጎስ ተሰሚዑኒ ኣሎ ኢሎም።
አቶ አንዳርጋቸው ጽጌ ካብ ቤት ማእሰርቲ ተፈቲሖም ናብ ገዛ አብኦም ኣብ ዝበጽሕሉ እዋን ዝመጽሉ መኪና አምቡላንስ ዝመስል ብምንባሩ’ቲ ምምጽኦም ዝጽበ ዝነበረ ህዝቢ ከምዘይጠርጠረ ሒደት መንእሰያት ግን ጽግዕ ኢሎም ንሱ’ዩ ክብሉ ምስ ጀመሩ ህዝቢ ብጉያ ክስዕብ ከምዝጀመረን እታ መኪና ክትንቀሳቀስ ከምዘይአለት ተገሊጹ’ሎ።
አቶ አንዳርጋቸው ትማሊ ክፍትሑ ትጽቢት ከምዝነበረን ዘይተፈትሕሉ ምክንያት ድማ ዓቃቢ ሕጊ ይቅሬታ ጌርና አለና ይበል እምበር ናብቲ ቤት ማእሰርቲ ሰነድ ብዘይምልአኹ ምንባሩ’ዩ ተነጊሩኒ ክብሉ’ውን ሓቢሮም።
ምሉእ ትሕዝቶ ኣብዚ ምስማዕ ይክኣል።


text:
ቅዱስ ኣቦና ር.ሊ.ጳ. ፍራንቸስኮ ኣብ ሃገራት ቦልቲክ ዘካየድዎ ዓለም ለኻዊ ሓዋርያዊ መገሻ ዛዚሞም ናብ ሮማ ንኽምለሱ ኣብ ዝተሳፈሩላ ነፋሪት ምስቶም ኣብቲ ዘካየድዎ ናይ ኣባዕተ መዓልቲ ጽዑቕ ዝክረ ነገር ዝተነብሮ ዓለም ለኻዊ ሓዋርያዊ መገሻኦም ምስ ዘሰነይዎም ኣብ ቅድስቲ መንበር ናይ ዝተፈላለያ ናይ ዜና ማዕከናትን ሕትመትን ልኡካን ጋዜጠይናታት ንዘቕረቡሎም ሕቶ መልሲ ከምዝሃቡን ብዛዕባ እቲ ኣብ ቀረባ እዋን ኣብ መንጐ ቅድስቲ መንበርን ቻይናን ዝተበድሔ ስምምዕ እውን ከምዘብርሁ ተሓቢሩ።
ስምዖን ተ. ኣርኣያ - ከተማ ቫቲካን
ቅዱስ ኣቦና ኣብ ዘካይድዎ ሓዋርያዊ ጉዕዞ ውሽጢ ካልእ ጉዕዞ ኣሎ፡ ኣብ ጉዕዞ ውሽጢ ጉዕዞ፡ ኣብ ዘካይድዎ ሓዋርያዊ ጉዕዞ ከከም ማዕቅፍ ዘካይድዎ ርክብ፡ ናይ ገዛእ ርእሱ ዝኸኣለ ኣስተምህሮታትን ምዕዶታትን የቕርቡ፡ ኣብቲ ዘቕርብዎ ቃለ ምዕዳንን ስብከትን ኣስተህሮታን ኩሉ ናይ ተኸታሊ ቅዱስ ጴጥሮስ ስልጣናዊ ኣስተምህሮታቶም ኣተኵሮታቲ ተስተውዕል፡ እዚ ኸኣ ናይቲ ር.ሊ.ጳጳሳዊ ኣገልግሎቶም ኣናባቢ ትሕዝቶ እውን እዩ።
ናይ ሊትዋኒያን ላትቪያን ኤስቶኒያን ሓዋርያዊ መገሻኦም ዛዚሞም ናብ ሮማ ንኽምለሱ ኣብ ዝተሳፈሩላ ነፋሪት ዘሰንይዎም ጋዜጠይናታት ንዘቕረቡሎም ሕቶ እንክምልሱ፡ ኣቶም ልኡካን ጋዜጠይናታት ካብ ሓተቲ ናብ ሰማዕቲ ተቐይሮም ዝረአይ ኰይኑ፡ እዚ ንገዛእ ርእሱ ኣብ መገሻ ዘሎ ካልእ መገሻ ክኸውን ከምዝገበሮ ይንገር፡ ኣብተን ሰለስተ ኣሕዋት ሃገራት ዘካየድዎ ሓዋርያዊ መገሻ፡ ፖለቲካውን ማሕበራውን መንፈሳውን ኩነት ካብ ዝሓለፈ ናብ ተስፋን ዕርቅን ዘተን ናብ መጻእነትን ዝብል ተመክሮ ርክባቶም ከዘንተዉ እንከለዉ፥
ዝዕቀብ መንነት
ሃገራት ከባቢ ቦልቲክ ብዘይ ምቁራጽ ዝዓቀበኦ መንነተን ነቲ ዅሉ መግዛእትን ጸቕጥን ዓፈናን መሓውሮን ፈንጺጉ ክወጻ ገይርወን እዩ፡ እቲ ክፍንጽግ ዝገበሮ ከኣ ካብ ትውልዲ ናብ ትውልዲ ዝመሓላለፍ ናይ ባህልን እምነትን ስነ ጥበብን ውርሻታተን እዩ፡ ኣብ ቨልኒዩስ ዝርከብ ብርቱዕ ቤት ማሕብስ ዝነበረ ብዙሓት መስዋዕተ ዝኸፈሉሉ ሎሚ ቤተ መዘክር ኰይኑ ህዝቢ ዘሕለፎ ስቓይ ዘዘንትው ብቐረባ በጺሖም፡ ምክልኻል መሰል ግቡእን እዩ፡ ብዘይ ጐነጻዊ ዓመጽን ዘተን ግና ቢሎም፡ ብዛዕባ ጸኣት ስደተይናታ ክዛረቡ እንከለዉ፡ ሃገራት ቦልቲክ ኣብ ምእንጋድ ዘሎ ክቡሪ ናይ ቀረባ ተመክሮታቶም ምዃኑ ሓቢሮም፡ ኣብ ምእንጋድ ምርኻብ ከምዘሉ ይገልጹ።
ቻይና፡ ናቲ ዝተበጽሒ ስምምዕ ጥበብ
ቅዱነቶም ኣብ ቦልቲክ ሃገራት ሓዋርያዊ መገሻ ኣብ ምክያድ ንከለዉ እቲ መራኸቢ ብዙሃንን ናይ ስነ ቫቲካን ሊቃውንትን ኣዚዩ ዝሰሓበ ብዙሕ ርእይቶእውን ዝወሃበሉ ዘሎ እቲ ኣብ መንጐ ቅድስቲ መንበር ቻይናን ዝተብጽሔ ስምምዕ ጠቒሶም፡ ቅድስቲ መንበር ካብ ርሑቕ 10 ዓመታት ኣትሒዛ ኣብዚ ሎሚ ተበጺሑ ዘሎ ስምምዕ ንኽብጻሕ ትጽዕር ከምዝነበረት ፍሉጥ ከይኑ፡ ቫቲካን ቤተ ክርስቲያን ንፐኪንግ ይሸይጥ ዝብሉ እውን ዝብል እውን ርእይቶ ይወሀብሉ ከምዘሎ እውን ገልጾም፡ እቲ ስምምዕ ኣነ እየ ክታመይ ዘንበርኩሉ ስለዚህ ናተይ ሓላፍነት እዩ ዝኸውን፡ ጸሎት እዩ ዘድሊ፡ ኣብ ሓደ ናይ ሰላም ስምምዕ ንኽብጻሕ ተዛተይቲ ሃገራት ዝገብርኦ ሕድገታት ከዘሎ ፍሉጥ እዩ፡ ኰይኑ ግና ጳጳሳት ዝሰምይ ኣብ ቻይና እውን እንተዀነ ናይ ሮማ ጳጳስ ስልጣን እዩ፡ ትዕግስትን ጥበብን ዝዓሰሎ ናይ ቅድስቲ መንበር ወኪላት ዘተ ዋና ጻሓፊ ብፁዕ ካርዲናል ፒየትሮ ፓሮሊንን ብፁዕ ኣቡነ ቸሊን ኣባ ሮታ ግራዚዮሲን አመስግን ኢሎም።
ዓብይ ናይ ምእመናን ቻይና እምነት
እቶም ብዙሕ ስቓይ ዘሕለፉ ካቶሊካውያን ምእመናን ቻይና ዓቢይን ጽኑዕን እምነት ዘለዎም እያቶም፡ ስምምዕ ዋጋ ዘኽፍል እዩ፡ ቅድሚ እቲ ስምምዕ ድዩ ደሓር እውን ኣብ ዝዀነ ኩሉ ኣብ ዝተፈላለዩ ውሳኔታት ንዝተዋስኡ ኣባላት ቤተ ክርስቲያን ከመስግን እደሊ፡ ብዙሓት ቻይናውያን ምእመናን እቶም ናይ ቻይና ብሄራዊት ቤተ ክርስቲያን ኰኑ ናይ ካቶሊካዊት ቤተ ክርስቲያን ኣብ ቻይና ምእመናን ኵሎም ሎሚ ብሓባር ከይኖም ንተኸታሊ ቅዱስ ጴጥሮስ ንዘመሓላለፍዎ ናይ ሓባር ኣኽብሮት ምስጋን ብምቕራብ እዚ ብሓቂ ዓቢይ ትርጉም ዘለዎ ምልክት ጥልቂ ርክብ እዩ ኢሎም።
ዓመጽ፥ ብሓቂ መዳርግቲ ዘይብሉ ግብረ ክፍኣት እዩ
መወዳእታ ብዛዕባ ናይ ወሲብ ዓመጽ ኣመልኪቱ ሓደ ጀርመናዊ ልኡኽ ጋዜጠይና ቅዱስነቶም ኣብ ኤስቶኒያ ንመንስአያት ኣብ ዝለገስዎ ቃለ ምዕዳን ዘስመሩሉ ሓሳብ ጠቒሱ ንዘቕረበሎም ሕቶ ዛዕባ ናይ ወሲብ ዓመጽ እንክምልሱ፡ ብዝሓት ዝምልከት ድዩ ዋላ ውን ብሓደ ካህን ይፈጸም ናይ ወሲብ ዓመጽ ከቢድን ዓብይን ገበን እዩ፡ ናይ ዓንቀጸ እምነት ሓልዮ ቅዱስ ማሕበር ኣብ ልዕሊ ሓደ ናይ ወሲብ ዓመጽ ዝፈጸመ ካህን ዘመሓላልፎ ፍርዲ፡ ድሕሪ ብዙሕ እዋን እውን እንተዀነ ምሕረት ክወሃቦ ዝሓትት ሰነድ እንተዝቐርበለይ ይመሓር ቢለ ኣይምፈረምኩን፡ ካህን ሕጻናት ናብ እግዚኣብሔር እዩ ክመርሕ ዝተጸውዔ፡ ስለዚህ እዚ ኣብ ሕቶ ዝኣትው ጉዳይ ኣይኰነን፡ ቀደም እቶም ናይ ወሲብ ዓመጽ ዝፍጽሙ ዝነበሩ ካህን ከዋዊልካ ምሕላፍ ይረአይ ከምዝነበረ ፍሉጥ እዩ፡ ሎሚ ግን ከምኡ ኣይኰነን፡ ቤተ ክርስቲያን ጽኑዕ ውሳኔ እያ ተመሓላልፍ እዚ ኸኣ ዝረኣይ ዘሎ ሓቂ እዩ ኢሎም።